Document ID: 32006D0259

KOMMISSIONENS BESLUTNING
af 27. marts 2006
om ændring af bilag II til Rådets beslutning 79/542/EØF for så vidt angår regionalisering af Argentina og standardcertifikaterne til brug ved import af fersk oksekød fra Brasilien
(meddelt under nummer K(2006) 896)
(EØS-relevant tekst)
(2006/259/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, stk. 1 og 4, og artikel 9, stk. 4, og
ud fra følgende betragtninger:
(1)
Ved Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er det fastsat, at import af nævnte dyr og kød skal opfylde kravene i de relevante modeller til veterinærcertifikater, der er udfærdiget i henhold til beslutningen.
(2)
Argentina har bekræftet et udbrud af mund- og klovesyge (type O) i provinsen Corrientes i departementet San Luís del Palmar og har straks underrettet Kommissionen herom den 8. februar 2006.
(3)
For at beskytte sundhedsstatus i Fællesskabet er det nødvendigt at træffe regionaliseringsforanstaltninger, der indebærer midlertidig suspendering af importen af udbenet kød af kvæg med oprindelse i nævnte departement og de omgivende departementer, Berón de Astrada, Capital, General Paz, Empedrado, Itati, Mbucuruyá og San Cosme.
(4)
Den første anmeldelse af mistanke om mund- og klovesyge til de argentinske veterinærmyndigheder skete den 4. februar 2006. Veterinærmyndighederne har imidlertid suspenderet udstedelsen af eksportcertifikater for kød af dyr slagtet efter den 4. januar 2006. Sendinger fra de pågældende departementer af sådant kød af dyr slagtet den 4. januar 2006 eller senere bør suspenderes. Som en undtagelse fra suspensionen bør det dog tillades, at sendinger, der er omfattet af certifikater underskrevet mellem den 4. januar 2006 og den 4. februar 2006 vedrørende udbenet og modnet kød af kvæg slagtet i tidsrummet 4. januar 2006 til 4. februar 2006, og som allerede er afsendt til Fællesskabet, importeres til Fællesskabet.
(5)
Det fremgår af et kontrolbesøg, Kommissionen for nylig har aflagt i Brasilien, at sporbarhedssystemet ganske vist er blevet væsentligt forbedret, men at det er nødvendigt med yderligere forbedringer for at undgå eventuel kontakt mellem dyr med forskellig status. Det er endvidere nødvendigt at forbedre mund- og klovesygevaccinens effektivitet og evnen til at dokumentere, at der ikke cirkulerer mund- og klovesygevirus, i betragtning af at det udelukkende er udbenet og modnet oksekød, der importeres til Fællesskabet.
(6)
Der bør som yderligere foranstaltning kræves supplerende garantier med hensyn til dyrekontakt, vaccination og overvågning.
(7)
Det er nødvendigt at tage hensyn til den ikke-vaccinationspolitik vedrørende mund- og klovesyge, der føres i staten Santa Catarina.
(8)
Bilag II til beslutning 79/542/EØF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 79/542/EØF ændres som angivet i bilaget til nærværende beslutning.
Artikel 2
Denne beslutning anvendes fra 31. marts 2006.
Artikel 3
Denne beslutning er rettet til medlemsstaterne.
Udfærdiget i Bruxelles, den 27. marts 2006.

Labels: 17
0
3
6
18